Mbyllet gazeta "News of the World", përhapet skandali në Britani
Manjati i medias, Rupert Murdok shkoi në zyrat e kompanisë në Londër
Zëvendës kryeministri britanik, Nik Kleg i bëri thirrje Rupert Murdokut që të rishqyrtojë përpjekjet e tij për të blerë kompaninë e transmetimeve BskyB, duke cituar revoltën në masë që pasoi skandalin e përgjimit të telefonave, i cili përfshiu gazetën News of the World. Zv/kryeministri Kleg tha se zemërimi i publikut e bën të rëndësishme që zoti Murdoch "të ndërmarë hapin e duhur", siç u shpreh ai, dhe të rishqyrtojë ofertën e tij për të blerë pjesën tjetër të aksioneve të kompaninë fitimprurëse BskyB. Zoti Murdok zotëron 39 për qind të BskyB-së, por synon të blejë pjesën tjetër të këtij transmetuesi fitimprurës satelitor. Komentet e zv.kryeministrit Kleg pasojnë takimin e tij me familjen e 13 vjeçares Milly Dowler, e cila u vra në vitin 2002, dhe telefoni i saj u përgjua, në kohën që familja dhe policia kërkonin pa pushim për të. Thuhet se punonjës të gazetës News of the World zhdukën disa mesazhe nga telefoni i saj, duke krijuar shpresa të kota tek prindërit e saj se ajo ishte ende gjallë. Rupert Murdok, kompania e të cilit News Corp ka në pronësi disa gazeta britanike, përfshirë edhe News of the World, mbërri dje në Londër për të kryesuar punën e kompanisë së tij në përgjigje të skandalit. Sekretari britanik i Kulturës Jeremy Hunt, i cili është përgjegjës për shqyrtimin e ofertës së ofruar nga zoti Murdok, tha se do të kërkojë këshillë nëse skandali ngre pikpyetje rreth liçencës së transmetimit të kompanisë News Corp. Edhe Partia Laburiste e opozitës shtoi presionin. Udhëheqësi i saj, Ed Miliband, po përpiqet të hedhë në votë në Dhomën e Përbashkët një mocion, që i kërkon qeverisë të shtyjë marrjen e vendimit lidhur me transmetuesin BSkyB. Vlera e aksioneve të transmetuesit BSkyB ra ndjeshëm sot mes dyshimeve lidhur me aftësinë e News Corp për të marrë kontroll të plotë. Komentet e zyrtarëve britanikë pasuan protesta të shumta nga publiku. Por personeli i gazetës thotë se vetë gazetarët janë edhe më të zemëruar pasi vendimi për mbylljen e News of the World vë në rrezik rreth 200 vende pune. Ivor Gaber, profesor i gazetarisë në Universitetin e Qytetit të Londërs, thotë se emri iështë helmuar. Akuza të ndryshme që datojnë nga viti 2002 kanë shtuar presionin ndaj kompanisë së zotit Murdok, madje kanë ekspozuar fuqinë e perandorisë së medias së tij në shoqërinë britanike. Dhe mbyllja e gazetës News of the World nuk ka të ngjarë t’i japë fund skandalit.